Predkladacia správa

Z Plánu práce vlády SR na rok 2006 vyplynula úloha pre podpredsedu vlády SR pre európsku integráciu, ľudské práva a menšiny, predložiť na rokovanie vlády Slovenskej republiky v apríli 2006 vyhodnotenie bilaterálnej pomoci poskytnutej členskými štátmi Európskej únie a Nórskeho kráľovstva v roku 2005.
	Predmetná správa sa od roku 2002 každoročne predkladá na rokovanie vlády Slovenskej republiky.

	Dôvodom na zaradenie správy na rokovanie vlády je uznesenie vlády č. 299/2001 zo 4. apríla 2001, ktoré ukladá ministrovi zahraničných vecí SR presun kompetencií koordinácie programov bilaterálnej pomoci členských krajín EÚ z Ministerstva zahraničných vecí SR na Úrad vlády SR podpredsedovi vlády SR. Výkonným útvarom národného koordinátora zahraničnej pomoci v Slovenskej republike, do ktorej bola zahrnutá aj bilaterálna pomoc členských krajín Európskej únie a Nórskeho kráľovstva vyplývajúca z vyššie uvedeného uznesenia je odbor koordinácie predvstupových fondov a bilaterálnej spolupráce na ÚV SR. Národným koordinátorom zahraničnej pomoci je podpredseda vlády SR pre európsku integráciu, ľudské práva a menšiny. 

Zahraničná pomoc Slovenskej republike prichádzajúca z členských krajín EÚ po vstupe Slovenskej republiky do EÚ sa mení a v roku 2005 boli aktuálne len projekty predložené v rámci programov holandskej vlády. Pripravovali sa ďalšie programy spolupráce ako je ďalej uvedené v predkladanej informácii. 

Pokiaľ ide o spoluprácu s Nórskym kráľovstvom táto nadobudla nový charakter v rámci implementácie Nórskeho finančného mechanizmu a na základe uznesenia vlády č. 1232/2004 k návrhu Plánu práce vlády Slovenskej republiky na rok 2005 sa na rokovanie vlády predkladá samostatne ako správa o pokroku v implementácii finančného mechanizmu Európskeho hospodárskeho priestoru a Nórskeho finančného mechanizmu.

	Predkladaný materiál nemá finančný, ekonomický, environmentálny vplyv na spoločnosť ani negatívny vplyv na zamestnanosť obyvateľstva a podnikateľské prostredie.